Dokumentum kódszáma: SE-VK-SZ-02-11

Kiadó személy neve: Fodor Balázs

Hatályba helyezés dátuma: 2025. január 1.

Verziószám: V01

Semmelweis Országos Egészségügyi és

Szociális Vizsgaközpont

Vizsgaközponti Etikai szabályzat és Etikai kódex

A kézikönyvben szereplő valamennyi információ a Semmelweis Egyetem Semmelweis Országos Egészségügyi és Szociális Vizsgaközpont tulajdona.

Üzleti vagy más egyéb célra a Semmelweis Egyetem Semmelweis Országos Egészségügyi és Szociális Vizsgaközpont vezetőjének előzetes írásbeli jóváhagyása nélkül nem használható fel.

Semmelweis Egyetem Semmelweis Országos Egészségügyi és Szociális Vizsgaközpont Minden jog fenntartva.

P.H.

…………………………………

kiadó személy aláírása

**Általános érvényű magatartási szabályok**

1. A Vizsgaközpont minden – főállású és szerződéses viszonyban álló – munkatársának tevékenységét egyaránt az Intézményi Vizsgáztatásirányítási és Működtetési kézikönyv dokumentum a Dokumentum mátrix szerinti kapcsolódó dokumentumok (továbbiakban összességében: Szabályozó dokumentáció) szabályozzák.
2. Etikátlan magatartás alatt értendő minden olyan tevékenység vagy annak szándéka, mely
   1. valamely vizsgázó számára jogosulatlan előnyt nyújthat, és/vagy
   2. a Szabályozó dokumentációban rögzített pontokba ütközik.
3. Csak a Vizsgaközpont által kiképzett és a Vizsgaközpont vezetője (illetve vis major esetén a vizsgáztatásban részt vevő egyéb személyzetre vonatkozóan (teremfelügyelő, technikai feltételeket biztosító személy) a vizsgahely vezetője által megbízott munkatársak) vehetnek részt a szakmai és képesítő vizsgák
   1. vizsgaszervezésében,
   2. vizsgaadminisztrációjában,
   3. feladatkészítésében, és
   4. a vizsgáztatásban (teremfelügyelet, javítás, segítés, vizsgáztatás).
4. A Vizsgaközpont vezetője a felelős a vizsgaközpont hatáskörébe utaltan fejlesztendő feladatok elkészítéséért és a titkosításért.
5. A vizsgaanyagok hivatali és üzleti titoknak minősülnek.
6. A vizsgaanyagok összeállítói, sokszorosítói, csomagolói és mindenki más, aki e vizsgaanyagokat megismerte vagy megismerhette, nyilatkozatot írnak alá, amelyben tudomásul veszik, hogy
   1. ezek a vizsgaanyagok hivatali és üzleti titoknak minősülnek,
   2. azokat illetéktelen személy számára nem teszik hozzáférhetővé.
7. Valamennyi vizsgaanyag teljes egészében a Vizsgaközpont tulajdonát képezi, ezért szerzői jogvédelem alá esik. Szigorúan tilos a vizsgaanyagok és egyéb dokumentumok bárminemű reprodukálása (fénymásolás, digitális felvétel készítése, stb.).
8. a vizsgaanyag részét, így a Vizsgaközpont tulajdonát képezik a vizsgázók válaszlapjai, egyéb munkáik, az értékelő lapok, vizsgajegyzőkönyvek, és ezek nem szolgáltathatók ki sem a vizsgázó, sem más harmadik fél számára.
9. Amennyiben egy munkatárs etikátlan magatartásra fény derül, az ő bármilyen jellegű tevékenysége (adminisztratív, teremfelügyelői, vizsgafejlesztői, vizsgáztatói, segítői) azonnal felfüggesztésre kerül, és a munkatárs nem vehet részt semmilyen vizsgaközponti tevékenységben az esetet tisztázandó vizsgálat végéig. Első körben a szakmai vezető bevonásával Vizsgaközpont felelős vezetője jogosult az eset kivizsgálására. Indokolt esetben a vizsgálat jogász segítségével folytatandó le. A bizonyított etikátlan magatartás az alábbi következményeket vonhatja maga után a vizsgálat eredményétől függően:
   1. írásbeli figyelmeztetés és a munkatárs munkájának különös ellenőrzése a következő vizsgaidőszakban;
   2. a munkatárs munkájának végleges felfüggesztése, szerződésbontás;
   3. az előző pontban foglaltak, rendőrségi feljelentéssel kiegészülve;
10. Az érintett munkatárs és az érintett vizsgahely vezetője is értesítést kap:
    1. a munka alóli ideiglenes felfüggesztés tényéről,
    2. a lefolytatott vizsgálat eredményéről,
    3. az alkalmazott szankciókról.

Súlyos esetekben a munkatárs végső felfüggesztéséről az IKK-t is értesíteni kell.

**A teremfelügyelőkre vonatkozó különös magatartási szabályok**

1. A teremfelügyelők nyilatkozatot írnak alá feladataik tudomásulvételéről.
2. A teremfelügyelők a vizsgázóknak csupán a szervezésre vonatkozó információt adhatnak és nem nyújthatnak a vizsgaanyaggal kapcsolatos tartalmi segítséget (értelmezést, tájékoztatást, magyarázatot).
3. A mindenkori hatályos rendelkezések alapján kell biztosítani a teremfelügyelők összeférhetetlenségét.

**A vizsgáztatókra és a vizsgázókra vonatkozó különös magatartási szabályok**

1. A felkért vizsgáztatók – szabályozott speciális esetek kivételével - nem vizsgáztathatják az alábbi személyeket:
   1. a mindenkori hatályos szabályzók által meghatározott jelenlegi, illetve nem több mint két éve végzett tanítványaikat (iskolai, tanfolyami, magánoktatás);
   2. azon személy(eke)t, aki(k)nek a vizsgára történő felkészülésében részt vett;
   3. hozzátartozóikat[[1]](#footnote-1);
   4. a velük függelmi vagy üzleti viszonyban álló személyeket.

A vizsgáztatóknak ezt igazolniuk szükséges. Az igazolás módja: a vizsgázók névsorának áttekintése és az esetleges összeférhetetlenség jelzése a összeférhetetlenségi és pártatlansági nyilatkozat szerint.

1. A Vizsgaközpont által szervezett vizsgák nem nyilvános vizsgák, azok látogatására vonatkozó szabályok:
   1. A vizsgán előzetes értesítés nélkül megjelenhetnek a Vizsgaközpont vezetőjének megbízásával vagy engedélyével rendelkező személyek. Ezen személyeknek azonban a vizsgát nem befolyásolhatják.
   2. Engedélyt kérhetnek a vizsgán való részvételre többek között:
      1. a képző intézmények képviselői,
      2. gyakorlati helyek képviselői,
      3. az ágazati képzőközpontok képviselői
      4. a szakképzési centrumok képviselői.

A vizsgajegyzőkönyvben minden esetben rögzíteni szükséges a látogatás tényét és idejét.

1. A vizsgateremben csak az alábbi személyek tartózkodhatnak:
   1. a vizsgabizottság,
   2. a vizsgázók,
   3. az engedéllyel rendelkező(k),
   4. az ellenőrzést végző személy(ek).
2. A vizsgabizottság tagjainak legalább 24 órával a kitűzött vizsganap előtt jelezni kell az esetleges akadályoztatást, ez esetén a Vizsgaközpont vezetője gondoskodik helyettesről.
3. A vizsgáztatóknak a vizsga megkezdése előtt legalább 15 perccel meg kell jelenniük a vizsga helyszínén.

1. A vizsgát:
   1. az előírásoknak megfelelően,
   2. a feladatleírásnak megfelelően,
   3. az értékelő lapok kizárólagos használatával

kell lefolytatni.

1. A vizsga érdemi részének megkezdése előtt ellenőrizni kell a vizsgázó érvényes személyazonossági igazolványát és egyéb iratait. Az érvényes, fényképes személyi igazolványt csak az alábbiak helyettesíthetik:
   1. érvényes, hivatalos arcképes igazolvány (útlevél),
   2. új típusú jogosítvány.
2. A rendkívüli esetek vonatkozásában:
   1. a Vizsgaközpont vezetőjét értesíteni kell,
   2. azokat a vizsgajegyzőkönyvben fel kell tüntetni.
3. A vizsgáztatóknak a projektfeladatokra megadott időtartamot be kell tartaniuk, az előírtnál hosszabb ideig történő vizsgáztatás panasz benyújtására adhat okot.

1. A vizsga folyamán a vizsgabizottság tagjai nem foglalkozhatnak más tevékenységgel.
2. A vizsga folyamán a vizsgahelyiségben végig tilos a dohányzás, kávé- és ételfogyasztás stb.
3. A vizsgáztató magatartása legyen
   1. mértéktartó,
   2. udvarias,
   3. türelmes.
4. A vizsgán a feladat jellegének megfelelő öltözékben kell megjelenni, szükség esetén munkaruhát kell viselni, és a biztonsági intézkedéseket be kell tartani.
5. A vizsgáztatók kötelessége figyelni arra, hogy a vizsgázó a vizsga végeztével a vizsgahelyszíni előírásoknak megfelelő módon helyezzen el minden használt eszközt, szerszámot, anyagot.
6. Az egyes vizsgáztatók sem a vizsga végeztével, sem a szünetekben nem adhatnak külön szóbeli értékelést a jelölt számára. Hivatalos értesítést a vizsga eredményéről kizárólag a Vizsgaközpont adhat.
7. Kerülendő a vizsgáztató részéről:
   1. olyan kérdések feltétele, amely
      1. a vizsgázó megtévesztésére, becsapására, félrevezetésére, kigúnyolására okot ad vagy adhat,
      2. hosszú, bonyolult,
      3. a vizsgázó eddigi tanulmányait (időtartam, iskola, tanár, képzőhely) érinti,
      4. a vizsgázó eddigi vizsgáit (hányszor próbálkozott, miért bukott meg, stb.) érinti.
   2. az állandó vagy sűrű közbeszólás.
   3. a harsányság, a vizsgázó túlbeszélése,
   4. a rezzenéstelen, merev arckifejezés,
   5. a félreértésre okot adó, a vizsgázó tudásának pozitív értékelését sugalló dicsérő, de lényegileg sztereotip nyelvi klisék alkalmazása,
   6. a vizsgázó feleletének kigúnyolása, lekicsinylése szarkasztikus megjegyzések kíséretében.
   7. a vizsgázó megszégyenítése, ha nem tud valamelyik kérdésre válaszolni,
   8. a felháborodás a jelölt esetleges tudatlansága esetén,
   9. a saját magáról szóló beszámoló, vagy hosszasan más témára való kitérés,
   10. a hibák javítása, a hosszas magyarázatok.

1. A vizsgázók magatartási szabályai:
   1. A vizsgázóknak a projektfeladathoz előírt öltözetben, külön előírások hiányában a vizsgaalkalomhoz illő, rendezett öltözetben kell megjelenniük.
   2. A vizsgázóknak kötelező betartaniuk az adott vizsgára vonatkozó összes munkavédelmi és egyéb előírást, beleértve a vizsgahelyszín házirendjét. Ennek megtagadása esetén a vizsgázó ezt kizárható a vizsgáról.
   3. A vizsgázók a feladatok megoldásához szükséges kommunikációt kivéve nem beszélgethetnek egymással, és nem segíthetik egymást a feladatok megoldásában, kivéve, ha erre a vizsgabizottság engedélyt ad.
   4. A vizsgázóknak be kell tartaniuk az alapvető illemszabályokat, tartózkodniuk kell a trágár szavak használatától és a kihívó vagy agresszív viselkedéstől. A vizsgabizottságnak egyszer figyelmeztetnie kell a vizsgázót a megfelelő viselkedésre. Amennyiben a vizsgázó az egyszeri figyelmeztetést követően sem viselkedik megfelelően, a bizottság a vizsgázót eltilthatja a vizsgától.
   5. A vizsgabizottság - alkoholos befolyásoltság gyanúja esetén - megszondáztathatja a vizsgázót, és alkoholos befolyásoltság esetén eltilthatja a vizsga folytatásától.
   6. A vizsga a vizsgázók és a vizsgabizottság együttműködésén alapul, melynek alapjául szolgálnak:
      1. az általános viselkedési szabályok,
      2. a hatályos jogszabályok,
      3. a Vizsgaközpont szabályzatai,
      4. az Emberi Jogok Alapvető Nyilatkozata.

**ETIKAI KÓDEX**

**a vizsgáztatással kapcsolatos etikai, magatartási alapszabályokról**

**1. Az együttműködésről és kommunikációról**

A vizsgáztató:

* együttműködik kollégáival, a vizsgahelyszín munkatársaival, velük kulturáltan, a kölcsönös tisztelet és megbecsülés szellemében érintkezik,
* a vizsgáztatás közben törekszik a felmerülő problémák megoldását elősegítő légkör kialakítására,
* a jelöltekkel, mint felnőtt, döntésképes személyekkel lép kapcsolatba és kommunikál,
* a vizsgán a szakmaiság és a szabályok maximális betartása mellett a bizalmi elvre épülő együttműködést alakít ki,
* egyértelműen fogalmaz, metakommunikációjával nem sugall olyan üzeneteket, mely ellentétes a verbális megnyilvánulásaival, a vizsga értékeléséről a vizsga közben nem ad ki információkat.

**2. A munka minőségéről**

* A vizsgáztató jól ismeri a tevékenységét szabályozó előírásokat, a vizsgáztatói szerep írott és íratlan szabályait, munkáját lelkiismeretesen, pártatlanul, magas színvonalon, jogszerűen és szakszerűen végzi.
* A vizsgáztatásban közreműködő összes szereplő magáénak fogadja el a Vizsgaközpont Minőségpolitikáját és a Szabályozó dokumentációban foglalt szabályoknak megfelelően jár el.
* A vizsgafolyamatban résztvevők az elkövetett hibák utólagos elemzésével mindent megtesznek azért, hogy azok ne ismétlődhessenek meg.

**3. A tisztességről**

* A vizsgáztatás folyamatának minden szereplője elutasítja a korrupciót, annak valamennyi formája ellen fellép.
* A munkája során tudomására jutott információkat jogtalan előny szerzésére, vagy hátrány okozására nem használja, annak még a látszatát is elkerüli.

**4. A társadalmi beágyazottságról**

* A vizsgáztatók tevékenységükkel a szakmai és képesítő vizsgák és a szakmák, szakképesítések pozitív társadalmi megbecsülését, elfogadottságát hivatottak erősíteni.
* A vizsgáztatók a vizsga során kerülik az alkalomhoz nem illő megjelenést és viselkedést.
* A vizsgaszervezők a szervezési folyamat során az elektronikus kommunikációt és adminisztrációt részesítik előnyben, a biztonság kiemelt fontossága mellett. A vizsgák projektfeladatainak kialakításánál a feladat készítői figyelembe veszik a fenntarthatóság és a társadalmi hasznosság szempontjait.

1. A hozzátartozónak minősül a Polgári Törvénykönyvről szóló 2013. évi V. törvény 8:1. § (1) bekezdés 1. és 2. pontja alapján:

   a házastárs, az egyeneságbeli rokon, az örökbefogadott, a mostoha- és a nevelt gyermek, az örökbefogadó-, a mostoha- és a nevelőszülő és a testvér, az élettárs, az egyeneságbeli rokon házastársa, a házastárs egyeneságbeli rokona és testvére, és a testvér házastársa. [↑](#footnote-ref-1)